《瓮堤行泊镇江作》
清代·姚燮

居民善狎水，庐室周堤防。骄风荡江气，瓦色参赭黄。

返影还入荡，甍角轩欲翔。风定复拔立，若恃堤固强。

堤高但尺咫，兀与江荡当。江荡折益怒，不让堤势昂。

天吴摩巨刃，一麾朱旗扬。战籁汹百变，鼓鞳金铿锵。

坠溜骇云碎，跳沫霏珠光。江影忽黯䨴，堤势犹翕张。

审视虚其中，积瓮如堵墙。胚圆卵累石，孔细蜂攒房。

洞内始容外，至柔乃折刚。人巧信无涘，物理悟有常。

夙嗟江汉间，迭岁忧歉荒。谁哉任屏牧，力捍东南疆。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。